
periòdic de comunicació popular 


APOSTASIA 

COL·LECTIVA 

170 persones es van donar de 
baixa de l’Església catòlica 
durant l’acte inicial de la 
campanya del col·lectiu 
santsenc Nosaltres Marxem. 

DdNfiTDEMKA 

DEl'iSOÈIIJU 


G00D BYE 

PAPA! 


La fallida de SEOP atura 
les obres de l’Hamsa 

La constructora SEOP, adjudicatària de Com a conseqüència, han quedat paralit- desallotjat ara farà quatre anys. Aquest fet «amb zona comunitària i piscina» que es 
les obres de transformació del solar de zats els treballs d’urbanització de l’espai augura un futur incert per a la plaça, les continuen anunciant a la web de la pro- 
l’Hamsa, ha fet suspensió de pagaments, on s’ubicava el centre social okupat, 350 parcel·les d’aparcament i els pisos motora. PÀGINA 4 


Vallespir, 
25: nou 
cas de 
‘mobbing’ 
al barri 

Les cinc famílies amenaçades de que¬ 
dar-se sense casa estan lluitant con¬ 
tra la propietària, que els vol fer fora 
al·legant l’estat ruïnós de l’edifici on 
viuen. El veïns de l’immoble del car¬ 
rer Vallespir neguen aquesta situació 
i esperen que els peritatges judicials 
els donin la raó, però han tret el seu 
cas a la llum per denunciar la injustí¬ 
cia que estan patint. 

A més de d’adoptar la via legal, 
han difós el seu cas, amb el suport 
del Centre Social de Sants, als mit¬ 
jans de comunicació i han penjat una 
pancarta a la façana. Pàgina 4 



La façana del número 25 de Vallespir llueix una pancarta de denúncia pels fets. ALBERT GARCIA 



Pilar Moreno García 

La presidenta del Comitè d’Em¬ 
presa d’Euroresidencia Sanitas 
Les Corts ens explica els motius 
de la vaga del sector de la 
dependència. Pàgina 12 


Opinió _ 

Continua la 
polèmica del 
transvasament 

PÀGINA 2 

Josep Sabaté i Ibànez, membre de 
Jóvens en Defensa de l’Ebre, respon 
l’article de Lambientòleg Arnau Ur¬ 
gell publicat a la burxa, 118. A l’arti¬ 
cle, Urgell defensava la recerca d’una 
solució pragmàtica al problema de la 
sequera. Sabaté aprofitarà aquestes lí¬ 
nies per qüestionar els pilars bàsics 
de la defensa del transvasament Ebre- 
Barcelona. 


Cultura _ 

Pau Riba 
endega la 
faràndula 
compromesa 

PÀGINA 10 

El projecte «Divendres, faràndula a 
Sants», promogut per l’Assemblea de 
Barri de Sants per incrementar l’oferta 
d’oci compromès al barri, va iniciar la 
temporada amb una proposta de risc: 
Pau Riba en clau de poseia. Tot i l’insòlit 
de l’espectacle, les persones assistents 
van poder gaudir d’una bona estona. 


Arreu _ 

El cas d’en 
Franki: 2 anys i 
7 mesos per 
una bandera 

PÀGINA 11 

Des de Pempresonament de Francesc 
Argemí, el 28 d’abril, s’han multiplicat 
les accions i mobilitzacions de suport: 
des de persones penjades a la Sagrada 
Família i a un pont de la B-23, fins a 
mocions presentades als ajuntaments 
demanant la immediata posada en lli¬ 
bertat del jove terrassenc. 



Musiquetes 


PÀGINES CENTRALS 


El disc Musiquetes per a la Bres¬ 
sola és una recull de cançons po¬ 
pulars infantils adaptades als nous 
temps que neix dels Amics de la 
Bressola (escoles bressol en català 
de la Catalunya Nord). 



Patents? 
No, gràcies 

PÀGINES CENTRALS 


La secció Burxant els bytes ens 
parla del negoci de les patents 
en el programari i per què cal 
potenciar l’ús del software lliure. 


ittnn ihm 

revolucionant 
el Barri 





Més de 1 o 
any d'ABS 

PÀGINA 8 


Per celebrar el 10è aniversari de 
l’Assemblea de Barri de Sants 
(ABS), aquesta ha editat un llibre 
on fa un recorregut per la seua 
història. Més d'una dècada revo¬ 
lucionant el barri n’és el títol. 

Opinions 


Editorials 

L’educació 

no 

obligatòria: 
un fracàs 
vergonyós 

El sistema educatiu està 
relegant a l’oblit 
l’ensenyança no obliga¬ 
tòria, que respon a les 
necessitats d’infants, 
joves i adults fora de les 
etapes de primària i 
secundària. 


T ot i que hauria de ser notícia 
tot l’any, els mesos de matri¬ 
culació i preinscripció per al 
nou curs són un bon moment 
per fer un repàs de l’oferta educativa al 
nostre barri. I, especialment, de l’en¬ 
senyament no obligatori. Tres són els 
aspectes que aboquen llum sobre la 
mala situació d’aquesta franja educati¬ 
va: la insuficient oferta de places (pú¬ 
bliques i privades) a les escoles bres¬ 
sol, la recent notícia del tancament de 
la majoria de centres de batxillerat 
nocturn i la manca d’espais per a la 
formació de persones adultes. És en 
aquestes etapes on es veu reflectida la 
voluntat del Govern d’oferir un ense¬ 
nyament de qualitat i accessible per a 
tothom amb igualtat de condicions i 
oportunitats. 0, més aviat, la nul·la vo¬ 
luntat de fer-ho. La qüestió de fons és 
que en l’ensenyança obligatòria no els 


queda més remei que cobrir la 
demanda, atesa l’obligatorietat (valgui 
la redundància) dels estudis de primà¬ 
ria i secundària. Però, en el cas de les 
escoles bressol, la manca de previsió 
(després d’anys d’estancament de la 
natalitat s’està vivint un boom demo¬ 
gràfic) i la desídia a l’hora d’atendre les 
necessitats de la conciliació laboral i fa¬ 
miliar han dut a un dèficit històric de 
places. D’altra banda, la formació de 
persones adultes i l’existència d’un 
batxillerat nocturn presencial que per¬ 
metin donar una segona oportunitat a 
grans i joves no figuren entre les prio¬ 
ritats del sistema educatiu català. 
Aquests dies, amb diferents matisos, 
s’està escrivint la crònica d’un fracàs 
vergonyós que hauria de preocupar to¬ 
ta la societat i que hauria de fer refle¬ 
xionar sobre quina és la lliçó que estan 
impartint els governants d’aquest país. 


La bandera 
que val 
2 anys i 
7 mesos de 
presó 

Es pot anar a la presó 
per una bandera? 
Encara que sembli una 
pregunta estúpida, és 
real. I la resposta és ‘sí’. 


Opinió 



Pensem-hi 

fredament... 


Josep Sabaté i ibàrïez 

Ara que les pluges ens han tret de la 
situació d’emergència podem tornar a 
una relativa calma i plantejar la situació 
d’una manera més serena, sense que 
ningú vegi amenaçat l’abastiment 
d’aigua a l’àrea metropolitana de 
Barcelona. 

Des dels anys setanta s’han projectat 
vuit transvasaments sobre l’Ebre, tots 
igual de necessaris i urgents, sense els 
quals grans àrees de població haurien 
tingut greus restriccions. Però aquests 
no es van fer i l’apocalipsi anunciat 
tampoc va arribar. Això forma part de la 
memòria col·lectiva de les Terres de l’E- 
bre i ningú s’hauria d’estranyar perquè 
la gent d’estes comarques ens oposem 
als transvasaments i desconfiem per 
sistema de les noves raons del govern 


de torn. L’experiència ha demostrat 
que darrere els transvasaments mai hi 
ha hagut situacions d’emergència per a 
la població, sinó que eren emergències 
econòmiques i polítiques: els trans¬ 
vasaments van estretament lligats a 
grans projectes urbanístics i a les exi¬ 
gències d’empreses constructores que 
demanen un New Deal quan vénen cri¬ 
sis. La darrera «emergència nacional» 
ha posat al descobert el cinisme del tri¬ 
partit de la Generalitat amb les incohe¬ 
rències d’una sequera que amenaçava 
amb restriccions la població però que 
era molt permissiva amb la indústria, la 
construcció i el turisme. El Govern 
havia buscat un escenari adequat que 
legitimés la interconnexió, per conti¬ 
nuar així amb una política d’obres 
públiques innecessàries en lloc de fer 
una gestió seriosa i sense interessos 
privats de l’aigua. 

Els transvasaments mai són obres 
d’emergència, sinó obres estructurals: 
generen un model del territori que el 
trinxa, que mai tindrà prou aigua ni 


prou terra, que necessita transvasa¬ 
ments, mà d’obra barata i energia quan 
ja no sap cap a on expandir-se. Aturar 
els transvasaments és tancar l’aixeta a 
l’especulació i oposar-se a un model de 
ciutat i territori mercantilitzat, pensat 


per al turisme i els negocis però no per 
a les persones que hi viuen. 

I per a nosaltres, jóvens de les Terres 
de l’Ebre, també és la manera de lluitar 
per fer possible el fritur als nostres 
pobles. 


Salt de plens 


Bombolla 


Quel Ness 

La bombolla ha esclatat, ningú no sap 
com ha estat! 

Ha estat Xauxa durant gairebé una 
dècada. Venc, compro, revenc, gua¬ 
nyo, hipoteco, rehipoteco, interessos 
baixos, molt baixos, terminis llargs, 
molt llargs. S’ha acabat. La festa s’ha 
acabat. Tot i que per a moltíssima gent 
el fet de comprar un pis no ha estat 
una festa, sinó l’única sortida per po¬ 
der tenir un lloc on viure (atesos els 
preus, la poca oferta i les males condi¬ 
cions del lloguer). Ara bé, darrere de 
tot plegat hi ha hagut uns interessos 
econòmics inconfessables o, millor 
dit, confessables del tot. Començant 


per la Generalitat que ha anat cobrant 
religiosament els suculents percentat¬ 
ges derivats de les transmissions patri¬ 
monials. No diguem els ajuntaments, 
amb les fosques -però fetes a la llum 
del dia- operacions de requalificació i 
amb el cobrament dels impostos deri¬ 
vats de la frenètica activitat relaciona¬ 
da amb el totxo. Continuant per tots 
els «professionals» que giren al voltant 
de la construcció (o en podríem dir es¬ 
peculació directament?), és a dir, 
constructors, instal·ladors, promotors, 
agents immobiliaris (API), notaris i, 
com no, els insaciables bancs i caixes 
que per poder captar clients podien 
arribar a deixar el 110% de l’operació 
de pisos amb taxacions desorbitades. 

Bé, doncs, ara tot són exclama¬ 
cions. Tothom es queixa, no es ven ni 
un pis, els lloguers es disparen, però 
el preu dels habitatges encara aug¬ 


menta, poc però augmenta. Per què, 
d’una vegada, algú no agafa el toro per 
les banyes i reconeix que tots plegats 
ens hem passat? Que entre tots hem 
mort la gallina dels ous d’or? Culpar la 
crisi econòmica és molt fàcil, però hi 
ha arguments més sòlids, com ara 
que, a Barcelona, per menys de 
280.000 euros és difícil, per no dir im¬ 
possible, trobar un pis una mica de¬ 
cent. Això equival al sou d’un mileuris- 
ta durant 30 anys o més, sense els in¬ 
teressos ni les despeses de compra. 
S’han perdut les proporcions. S’ha 
perdut el nord. Les hipoteques, com 
deia fa poc en Balatasar Porcel, s’han 
convertit ens segrestos legals. Et tenen 
enganxat de per vida. 

Pregunta ingènua: seria tan difícil 
reconèixer que els pisos estan sobre¬ 
valorats i que s’endegués un pla de 
xoc perquè els preus fossin adequats 


al seu valor real, d’acord ambla renda 
mitjana de la població? És clar que ai¬ 
xò és somiar truites. Els bancs i els ma¬ 
teixos propietaris posarien el crit al 
cel, perquè, exceptuant els qui l’han 
comprat fa poc, la majoria de propie¬ 
taris van comprar el pis bastant per so¬ 
ta del seu preu actual. Qui més qui 
menys sabia que el valor del pis s’in¬ 
crementaria en qüestió de poc temps. 
Qui més qui menys ha especulat. Però 
ara el mal ja està fet i de moment no 
s’albira cap solució al problema. La tí¬ 
mida llei del dret a l’habitatge, que te¬ 
òricament pot obligar a posar en llo¬ 
guer els pisos desocupats, no sembla 
que pugui solucionar gran cosa.. A 
part d’exclamar-se, ningú no fa cap 
gest, ni que sigui simbòlic, per fer veu¬ 
re que té ganes de trobar una solució. 

La bombolla ha esclatat; tothom se 
n’ha exclamat. 


D esprés d’un mes empreso¬ 
nat, les mostres de suport i 
solidaritat cap a Franki 
s’han multiplicat arreu dels 
Països Catalans. La realitat és que nin¬ 
gú no sembla creure’s del tot que un 
jove hagi de complir una condemna 
tan dura i amb tantes irregularitats de 
fons, sobretot tenint en compte que 
no hi ha cap prova de la seva presència 
al lloc dels fets. Una vegada més, l’Es- 
tat se serveix de la seva maquinària ju¬ 
dicial, que jutja i empresona uns men¬ 
tre manté impunes d’altres. Una vega¬ 
da més, hem d’escriure i fer-nos ressò 
del fet que un company de lluites està 
patint els efectes de la repressió, privat 
de llibertat. Però, també una vegada 
més, la gent sortirà al carrer i no es 
cansarà de cridar i protestar per aques¬ 
ta decisió. Llibertat Franki! 

Opinió 

Els 

manifestants 

silenciats 


Àlex Tisminetzky 

Any rere any, a Barcelona es va ei¬ 
xamplant la diferència entre la ma¬ 
nifestació anticapitalista unitària de 
la tarda i les convocatòries d’UGT i 
CCOO al matí. Mentre que al matí 
els sindicats oficials apleguen poc 
més d’un miler de delegats i altres 
professionals de la burocràcia sin¬ 
dical, a la tarda milers de treballa¬ 
dors, precaris, immigrants i col·lec¬ 
tius anticapitalistes omplen els car¬ 
rers de reivindicacions i lluites 
laborals i socials. 

Els mitjans de comunicació, pú¬ 
blics i privats, sembla, però, que no 
volen ni tan sols veure aquesta rea¬ 
litat. I, així, les convocatòries de 
CCOO i UGT compten cada cop 
amb més seguiment en planes i 
portades mediàtiques des d’on ofe¬ 
rir pau social i acords amb la patro¬ 
nal per a futures reformes laborals, 
mentre que els milers de manifes¬ 
tants de la tarda no es mereixen ni 
un trist breu. 

Però els manifestants invisibles 
cada cop són més, i enguany cele¬ 
braven la victòria dels conductors 
de TMB, mentre reivindicaven la lli¬ 
bertat del Franki. Consignes que els 
mitjans volen amagades, però que 
cada cop s’estenen més. 

I és que els sindicalistes de 
CCOO i UGT hauran de necessitar 
molt més que l’ajuda dels mitjans 
del poder per amagar el seu crei¬ 
xent descrèdit entre la població, 
mentre una forma diferent i alter¬ 
nativa de sindicalisme avança, com 
ho han demostrat els conductors 
d’autobusos de TMB. 

Suspens en educació no obligatòria 


Els mesos que van d'abril a 
juny són mesos de preinscrip- 
ció i matriculació escolar. Des 
de la burxa hem volgut fer un 
examen de l'oferta educativa 
dels nostres barris. 


Ester Rams 

Sants 


L’increment de les taxes de natalitat 
després d’anys de pocs naixements, 
l’augment de l’ocupació de les dones, 
l’afebliment de les xarxes informals de 
cura i les demandes socials relaciona¬ 
des amb la igualtat d’oportunitats entre 
homes i dones o les necessitats de con¬ 
ciliació de la vida personal, familiar i la¬ 
boral han posat sobre la taula les im¬ 
portants mancances en l’escolarització 
dels infants menors de tres anys. 

Però cal tenir present que quan es 
parla d’atenció a la primera infància 
ens podem referir a una gran diversitat 
de mesures i no únicament a serveis es¬ 
colars. Però aquestes alternatives són 
gairebé inexistens al nostre país. 

L’etapa dels zero als tres anys es ca¬ 
racteritza pel dèficit de places malgrat 
que, any rere any, va creixent el per¬ 
centatge de famílies que porten els 
seus fills a les llars d’infants. A Barcelo¬ 
na, durant el curs 2007-2008 ho feia el 
36,6% de les famílies, una xifra supe¬ 
rior a la mitjana catalana. 

LES ESCOLES BRESSOL A SANTS 

A Sants-Montjuïc, el curs 2007-2008 
l’oferta de places cobria només el 
38,8% del total d’infants d’aquestes 
edats, i les places públiques repre¬ 
sentaven el 31% d’aquestes. Això 
suposa que només un 12% dels infants 
del districte poden optar a una escola 
bressol pública, per sota de la mitjana 
de la ciutat, que està al voltant del 14%. 
El Síndic de Greuges assenyala que 


aquest important dèficit de places pú¬ 
bliques fa que Catalunya sigui la comu¬ 
nitat autònoma amb un accés més 
desigual i menys normalitzat a aquesta 
etapa educativa. 

Però més enllà de l’oferta, les es¬ 
coles bressol també presenten altres 
mancances, com són les elevades ràtios 
infant-educador (12,4 en les públiques 
i 13,9 en les privades, quan haurien de 
ser inferiors a 9), l’elevat preu o la 
rigidesa dels horaris, que no s’adapta a 
la creixent flexibilització de les jor¬ 
nades laborals. 

PRIMÀRIA I 

SECUNDÀRIA OBLIGATÒRIES 

Per a l’etapa obligatòria, dels sis als set¬ 
ze anys, les dades del Consorci d’Edu¬ 
cació de Barcelona posen de manifest 
que a Sant-Montjuïc només el 54,8% 
de les places són en centres públics. 
D’altra banda, el Síndic alertava de la 
mala distribució de l’alumnat nou- 
vingut al nostre districte, amb el perill 
de crear escoles gueto. Aquest segrega¬ 
ció es pot veure aguditzada amb la 
recent creació de quatre instituts, un 
dels quals és PIES Joan Coromines, 
que acolliran tots els nois i noies es¬ 
trangers que s’incorporin als centres 
educatius un cop iniciat el curs. Diver¬ 
sos sindicats ja han mostrat la seva pre¬ 
ocupació per la mesura. 

BATXILLETAT NOCTURN I 
EDUCACIÓ DE PERSONES ADULTES 

L’IES Emperador Carles és un dels cinc 
centres de Barcelona on es pot i es po¬ 
drà estudiar batxillerat nocturn. Però la 
intenció del Departament d’Educació 
de retallar l’oferta d’aquesta modalitat 
educativa ha posat en peu de guerra to¬ 
ta la comunitat educativa, i des d’US- 
TEC-Stes o la FAPAC es considera que 
s’està intentant privatitzar aquest sec¬ 
tor. S’han recollit més de 17.000 signa¬ 
tures contra la «suspensió-reducció» 
d’aquests estudis. 



Porta d’entrada de l’IES Emperador Carles, l’únic institut amb batxillerat nocturn a Sants. ESTER RAMS 


Pel que fa a l’educació de persones 
adultes, aquest és un altre àmbit que 
s’ha mobilitzat darrerament per opo¬ 
sar-se a les intencions del Departament 
d’Educació de congelar l’oferta educa¬ 
tiva i les plantilles dels centres. Al barri 
hem de tornar a constatar el buit que hi 
ha en aquest aspecte després del tanca¬ 
ment del centre del carrer Tarragona. 

Nombrosos estudis assenyalen la 
importància de l’educació postobliga- 
tòria com un element essencial per a la 
igualtat d’oportunitats i com a eina per 
a la transformació social. Però aquest 
índexs ja són especialment baixos a Ca¬ 
talunya i, segons els sindicats, correm 
el risc que, quan s’apliquin les propos¬ 
tes del Departament d’Educació, dismi¬ 
nueixin encara més. 


Curs 2007-2008 
Districte Sants-Montjuïc 

Infants de 0 a 2 anys: 4.563 

Places d'escola bressol: 1.766 
(38,8% del total d’infants) 
*Centres públics: 551 (31,3% 
de les places) 

*Centres concertats: 41 (2,3% 
de les places) 

*Centres privats: 1.170 (66,4% 
de les places) 

Preus de l’escola bressol amb 
el servei d’alimentació inclòs 
*Centres públics: 248 €/mes 
*Centres privats: mitjana de 
preus superior als 300 €/mes 


Curs 2008-2009 
Preinscripció d’escoles 
bressol municipals de Sants 

*Pau. Oferta de places: 73; places 
vacants: 46; sol·licituds: 164. 
*Guinbó. Oferta de places: 36; 
places vacants: 18; 
sol·licituds: 38. 

*L’Esquirol. Oferta de places: 63; 
places vacants: 37; 
sol·licituds: 132. 

Total 

Oferta de places: 172 
Places vacants: 101 
Sol·licituds: 334 
El 30% de les sol·licituds 
gaudirà d’una plaça pública. 


El dèficit d'escoles Bressol 


Opinió 


«El nocturn és com 
una porta oberta 
en un camí ple de 
passos barrats» 

Pasqual Farràs. 

Cap d'Estudis de 
l'IES Emperador Carles 

L’Emperador Carles ha ofert els 
estudis en horari nocturn des dels 
seus inicis, fa prop de 40 anys. Hi 
estudien uns 100 alumnes, dels 
quals entre 30 i 40 finalitzen els 
estudis. Aquests alumnes accedi¬ 
ran després a cicles formatius de 
grau superior o a la universitat. 

Més important que la xifra és 
el fet que aquests estudiants 
podran continuar la seva formació 
després que el sistema més con¬ 


vencional els hagi tancat les por¬ 
tes. Els estudis nocturns són una 
efectiva i indispensable segona 
oportunitat que molts joves saben 
aprofitar. Els professors que hi 
hem estat treballant durant 
temps rebem sovint el testimoni 
dels qui havien estat alumnes 
nostres, ara professionals qualifi¬ 
cats i solvents; amb criteri i pers¬ 
pectives; integrats, però crítics; 
feliços, però no satisfets. En l’iti¬ 
nerari que els ha dut fins on són, 
la possibilitat dels estudis noc¬ 
turns va actuar com una porta 
oberta en un camí ple de passos 
barrats. 

L’argument principal que publi- 
cita la nostra administració per 
suprimir -o retallar- el batxillerat 
nocturn és l’econòmic. Es tracta 
de concentrar recursos per tal 
d’evitar, diuen, el malbarata¬ 


ment, i ho amaneixen fins i tot 
amb arguments solidaris, pretesa- 
ment progressistes: el que ens 
estalviarem en formació d’aques¬ 
tes minories que no han sabut 
aprofitar la seva oportunitat quan 
tocava ho podrem afegir als pres¬ 
supostos per atendre altres noves 
necessitats més urgents. En defi¬ 
nitiva, excuses de mal pagador a 
fi de dissimular la crònica gasive¬ 
ria i desatenció de les successives 
administracions a l’hora d’aten¬ 
dre les necessitats de l’ensenya¬ 
ment públic. I el que és pitjor, 
amb un to que gairebé culpabilit- 
za els qui encara defensem la via¬ 
bilitat d’aquesta opció. 

Deixeu-me dir, tot i que pugui 
semblar massa abrandat: què deu 
costar cada alumne que surt d’un 
institut amb el títol de batxille¬ 
rat? I quin deu ser l’equivalent, 


en metres de via per a trens d’al¬ 
ta velocitat, en subvencions per a 
fastos culturals publicitaris i 
autocomplaents, en parafernàlia 
per a defensa i seguretat, en 
hores i hores de programacions 
supèrflues en els nostres mitjans 
públics, i tot el que hi vulgueu 
afegir? 

El Departament d’Educació 
ofereix, només faltaria, alterna¬ 
tives: educació a distància, vir¬ 
tual, on-line. Tot plegat ignorant 
que l’aprenentatge és un procés 
que sorgeix de la interacció entre 
l’ensenyant i els seus alumnes, 
un trajecte en el qual intervé la 
raó però també l’emoció, una 
experiència construïda des d’uns 
valors que es concreten en la 
relació personal, una aventura 
humana. Ignorant, per negligèn¬ 
cia o mala fe, que l’educació és 


un procés de socialització, de 
comunicació, d’integració. Què 
se suposa que han de fer els 
joves, sols, soles, tancats a casa, 
davant l’altar de la pantalla 
sagrada, revisant apunts per... 
per arribar a ser què? Són només 
la miopia i la demagògia habi¬ 
tuals de l’esquerranisme modern, 
o és estultícia de debò? 

Bé, de moment el nostre cen¬ 
tre s’ha salvat de la primera reta¬ 
llada i seguirà obert. Ja em dis¬ 
culpareu el to potser massa pro¬ 
fessoral. Però mentre l’Indiana 
Jones afirma que només és pro¬ 
fessor de tant en tant, jo ho sóc 
sempre, no hi puc fer més. 


Podeu Tlegir" Larti cle~ ien cè?~à: 

www.barrisants.org 

Sants 


A PEU DE CARRER 


Solidaritat 
entre barris 


Santsenques i santsencs 
contra el Pla Caufec 

Durant els dies 19, 20 i 21 de 
maig, la muntanya de Sant Pere 
Màrtir, a Esplugues, es llevà con¬ 
tenta en veure com uns activistes 
es disposaven a aturar les obres 
que pretenen destruir-la amb la 
construcció de 90.000 m2 d’ofici¬ 
nes, 709 habitatges i dos hotels. El 
resultat d’aquestes protestes: 35 
persones arrestades. 

La procedència dels activistes 
era molt diversa: del Bages, el Ber¬ 
guedà, el Baix Ebre, el Barcelonès 
i el Baix Llobregat. Entre ells, n’hi 
havia uns quants que som de 
Sants. Per què aquest poti-poti? És 
molt senzill: la ràbia circula per 
l’interior dels nostres cossos com 
un combustible inflamable en veu¬ 
re la multitud d’agressions que es¬ 
tà patint el territori, sobretot a 
causa de macroprojectes urbanís¬ 
tics com el Pla Caufec. Com a res¬ 
posta a aquests plans, la societat 
civil s’ha organitzat en plataformes 
utilitzant línies d’actuació dife¬ 
rents per fer pressió sobre els qui 
tenen la paella pel mànec: mani¬ 
festacions, recollides de signatu¬ 
res, peticions als plens municipals, 
processos judicials... Però res, mai 
no escolten, continuen fent cas 
omís dels qui reneguem d’aquest 
model de vida. I vam pensar que 
calia fer un pas més, saltar-nos 
aquestes normes i aturar les obres. 
No ens volíem quedar de braços 
creuats veient com arrassen tot el 
que tenen davant seu. Per això ens 
vam encadenar a les obres del Pla 
Caufec. 

L’any passat van ser les obres de 
l’alta velocitat; aquest maig, Esplu¬ 
gues. On serà la propera acció? 
Potser a Sallent (contra les ac¬ 
tivitats d’extracció de potassa, cul¬ 
pables de la salinització del Llo¬ 
bregat), o a les Terres de l’Ebre (hi 
ha on triar: nuclears, eòliques, 
transvasaments) o al nord, contra 
la línia de molt alta tensió. O bé al 
nostre barri, per aturar les obres 
del Calaix o les de la torre Malaia. 
Qui ho sap? 


Vallespir, 25: «Ens hauran 
de treure les excavadores» 


Així de contundents es 
mostren les cinc famílies que 
viuen al número 25 del carrer 
Vallespir, davant de la volun¬ 
tat de la propietària de tirar 
l'edifici a terra per construir-hi 
nous habitatges. 


Ester Rams 

Sants 


Aquestes famílies van haver de compa¬ 
rèixer als jutjats el passat 27 de maig 
perquè des de la propietat es vol decla¬ 
rar la finca en runes i rescindir els con¬ 
tractes de lloguer. La propietària al·lega 
que té la facultat de fer-ho si les obres 
de rehabilitació superen el 50% del va¬ 
lor detimmoble. 

Però els inquilins, que no van conèi¬ 
xer les intencions de la propietària fins 
que no van rebre una notificació judi¬ 
cial a finals d’abril, afirmen que les ta¬ 
xacions dels habitatges i de les obres 
no es corresponen amb la realitat: 
«Han valorat els pisos entre 12.000 i 
17.000 euros. Per aquests preus els 


comprem nosaltres», afirmen. A més, 
han buscat un arquitecte i un aparella¬ 
dor que després d’examinar l’edifici 
asseguren que no es troba en estat 
ruïnós, tot i que cal fer-hi reparacions. 
Ara, i després de la compareixença 
judicial, seran els pèrits municipals els 
que hauran d’examinar l’edifici i cer¬ 
tificar-ne l’estat. 

«Si hi ha una mica de justícia, gua¬ 
nyarem, però ho tenim difícil perquè 
lluitem contra una família molt ben si¬ 
tuada», es queixa una de les veïnes. «És 
casa nostra i els inquil·lins més recents 
fa més de 25 anys que hi viuen! Tots 
som pensionistes i no tenim on anar, 
tot i que si en tinguéssim tampoc mar¬ 
xaríem». Afirmen que els costarà fer-los 
fora. Per aquesta raó, els inquilins, a 
més de defensar-se judicialment, han 
decidit fer pública la seva situació. Amb 
el suport del Centre Social de Sants 
han difós el seu cas als mitjans de co¬ 
municació i han penjat una pancarta a 
la façana. 

Des de l’entitat veïnal denuncien 
que aquest cas segueix el patró de 
l’assetjament immobiliari, que acostu¬ 
men a patir persones grans o pen- 



El desguaç de la façana interior és una de les reparacions que s’han de fer. ALBERT GARCIA 

sionistes que viuen en finques anti- nits, i que són vistes pels propietaris 

gues, amb contractes de lloguer indefi- com a «poc renidbles». 


Suspensió de pagaments al solar de 1’Hamsa 


E. R. 

Sants 


El 17 de març la constructora SEOP 
Obras y Proyectos presentava als jutjats 
de Madrid una sol·licitud de concurs 
voluntari de creditors (antigament co¬ 
negut com a suspensió de pagaments ). 
SEOP va haver de recórrer a aquesta 
mesura per tal de garantir el futur de 
l’empresa davant les dificultats de pa¬ 
gament als proveïdors, però va haver 
de retirar la proposta per manca de re¬ 
colzament dels seus creditors. Així, es 
preveu que el període d’insolvència de 
la companyia s’allargui fins al 2009, de 
manera que els projectes que estava 
desenvolupant quedaran paralitzats. 

FUTUR INCERT 

No se sap què passarà amb la urbanit¬ 
zació de l’espai que ocupava l’Hamsa. 


La seu catalana de la constructora no 
dóna resposta i passa la pilota al Grup 
Inbesos, la promotora immobiliària 
dels més de 60 pisos i les 350 places 


d’aparcament que ja estan mig cons¬ 
truïts al solar. Des de la burxa ens hem 
posat en contacte amb aquesta empre¬ 
sa, que afirma no saber què passarà 


amb les obres, ja que tampoc saben 
quin serà el seu futur. Sigui com sigui, 
la web del Grup Ibesos encara publi- 
cita la promoció del carrer Miquel 
Bleach, amb «habitatges amb zona co¬ 
munitària i piscina, plantes baixes amb 
jardí i àtics amb àmplies terrasses». 

EL SOLAR DE LA POLÈMICA 

I és que la paralització de les obres és la 
darrera de les polèmiques que ha en¬ 
voltat l’espai, on no es va començar a 
treballar fins dos anys després del des¬ 
allotjament del CSOA Hamsa, l’agost 
del 2004. Durant l’enderrocament de 
les naus es van trobar uns dipòsits amb 
residus industrials tòxics i el projecte 
de la plaça que el Districte vol construir 
no agrada al veïnat. Aquest vol una zo¬ 
na verda, mentre que el consistori ja 
veu bé el projecte, amb molt de ci¬ 
ment, que li ha presentat el promotor. 



Les obres ja fa un mes que estan parades. ESTER 

OPINIÓ 


Almeria, 9; 
us heu passat 
un ou! 

Ja hi ha sentència per al cas 
del bloc que envaeix la 
vorera: no caldrà enderro¬ 
car l'edifici. Els veïns del 
carrer, sorpresos per la sen¬ 
tència, ja han anunciat 

mobilitzacions. 


Roser Benavent 

Amb una sentència fosca i sorpre¬ 
nent, la jutgessa que portava el cas 
del carrer Almeria ha fallat a favor 
de la propietat i en contra dels 
veïns i de l’Ajuntament central. 

Recordem que el cas es va pro¬ 
duir quan el Districte de Sants va 
donar una llicència per construir 
un edifici, deixant només cinc me¬ 
tres de vorera, quan a la resta de 
carrer en són set. L’Ajuntament 
central va dir que la llicència esta¬ 
va mal donada i va interposar-hi 
un recurs judicial. 

De la sentència es desprèn que 
la jutgessa creu que, si l’Ajunta¬ 
ment ha donat la llicència, per al¬ 
guna cosa deu ser, i no ha volgut 
escoltar més, ni tan sols al mateix 
Ajuntament central, que li diu que 
és errònia. 

Ara, tant la comissió de veïns 
del carrer com el Centre Social de 
Sants volen desemmascarar el trist 
paper que ha jugat el Districte, 
que 0 s’ha inhibit 0 s’ha posicionat 
al costat del constructor. Per quins 
interessos? No ho sabem. 

Per demanar responsabilitats 
polítiques i tècniques s’ha propo¬ 
sat una reunió amb la regidora Im- 
ma Moraleda. A més, l’assemblea 
de veïns celebrada el passat 14 de 
maig va acordar presentar-se als 
plens i les audiències públiques 
per exigir respostes. 

En la vessant legal, el 23 de 
maig es va parlar amb l’Ajunta¬ 
ment central perquè interposés un 
recurs contra la sentència. 


170 persones diuen ‘adéu’ al Papa 



Imatge panoràmica de l’acte celebrat a l’Espai Obert. (H) 


«Avui no estàs gaire catòlic? 
Dóna't de baixa de 
l'Església: Goodbye, Papa!». 
Sota aquest lema es convo¬ 
cava l'acte inicial de la cam¬ 
panya per donar-se de baixa 
en el registre del baptisme. 


Helena Olcina Amigo 

Sants 


«Abandonar l’Església no només de 
cor, sinó també formalment». Amb 
aquestes paraules presentava Ferran 
Aguiló l’apostasia col·lectiva im¬ 
pulsada pel col·lectiu Nosaltres 
Marxem. La campanya, iniciada el 
29 de maig a l’Espai Obert, compta 
amb múltiples adhesions, com ara 
l’actor Toni Albà, el bufó Leo Bassi i 
l’escriptor Matthew Tree. Aquest 
darrer va cloure l’acte llegint uns 


passtges del seu llibre La vida 
després de Déu. 

«Tenim el dret a la llibertat de 
consciència i l’hem conquerit amb 
molt de sacrifici», proclamà Joan 
Carles Marset, de la Fundació d’A¬ 
teus de Catalunya, a les 200 perso¬ 
nes que assistiren a l’acte. «No ens 
van preguntar en el seu moment si 
volíem formar part [de l’Esgésia] i 
tenim el dret de marxar-ne i de fer- 
ho públic», afegí. 

A l’acte es van registrar 170 apos- 
tasies, però Nosaltres Marxem con¬ 
tinuarà recollint-ne cada tarda a 
l’Espai Obert. Només cal omplir un 
formulari i lliurar una fotocòpia del 
DNI. «El 12 de juny lliurarem les ac¬ 
tes a l’Episcopat, que tindrà 13 dies 
per donar-nos de baixa en el regis¬ 
tre», va explicar Xedes Vallès, mem¬ 
bre de Nosaltres Marxem. «El Bisbat 
té l’obligació de donar-nos de baixa, 
així que si no ho fan cal insistir-hi». 


Raons per apostatar 

Nosaltres Marxem 

1 A l’Església només l’interessa 
allò que li permet preservar 
els seus interessos, pressionant 
la societat en contra de lleis que 
propicien la llibertat individual 
(avortament, divorci, etc.). 

2 No volem que ens comptin 
com a part de la seva institu¬ 
ció i estem en contra del mante¬ 
niment de l’Església catòlica 
amb diners públics. 

3 Els dirigents de la Conferèn¬ 
cia Episcopal pretenen mani¬ 
pular el pensament de la socie¬ 
tat. Un exemple: la COPE. 

4 La posició de poder que en¬ 
cara té es basa en coartar la 
llibertat de tota la ciutadania. 

5 Donà suport al cop d’estat de 
Franco i a la dictadura i no 
ha demanat perdó públicament. 

6 El Vaticà no ha subscrit al¬ 
guns dels principals pactes 
internacionals de drets humans. 


Jóvens de les Terres de l’Ebre al Casinet 



A l’acte es va presentar la Plataforma Metropolitana contra els Transvasaments. IRENE 


El divendres 9 de maig es va 
presentar el col·lectiu Jóvens 
de les Terres de l'Ebre. 

Irene 

Sants 


A l’acte hi van participar representants 
de la Plataforma en Defensa de l’Ebre, 
la Plataforma Prou Sal, la Plataforma 
Gent del Ter, la Plataforma Metropolita¬ 
na contra els Transvasaments, la Fede¬ 
ració d’Ecologistes de Catalunya, Pep 
Riera (pagès del Maresme) i els matei¬ 
xos Jóvens de les Terres de l’Ebre. 

La setantena d’assistents va poder 
escoltar una breu explicació de cada 
plataforma i una exposició de fets con¬ 
crets en relació amb l’aigua. Es va fer 
un repàs de les ciscumstàncies que 
efecten l’Ebre (aigua, centrals nuclears, 


massificació de parcs eòlics...), les pro¬ 
blemàtiques ecològiques i hidràuliques 
de Catalunya i les d’altres territoris i pel 
maltractament del Ter. 

L’acte també va servir per presentar 
la Plataforma Metropolitana contra els 
Transvasaments, que des de Barcelona 
s’ha oposat al transvasament proposat. 


Encara que el 18 de maig més de 
30.000 persones desfilessin per Am¬ 
posta, el Govern no pensava derogar el 
transvasament. Però les últimes pluges 
han fet que les conques i els pantans 
hagin arribat a nivells força alts, cosa 
que ha fet que el Govern espanyol ha¬ 
gi decidit derogar l’actuació prevista. 


ENLLAÇ A 
BARRISANTS.ORG 


1r de maiga 
les Cotxeres 

Com cada any, la CNT va organitzar 
una trobada a les Cotxeres de Sants 
per commemorar el dia dels treba¬ 
lladors i les treballadores, sota el le¬ 
ma «El treball mata». L’organització 
també va convocar a la manifestació 
anticapitalista. La ja tradicional ma¬ 
nifestació va aplegar unes 7.000 
persones, i hi van participar dife¬ 
rents col·lectius, com ara la Xarxa 
contra els Tancaments i la Precarie- 
tat, l’esquerra independentista, or¬ 
ganitzacions d’immigrants, el bloc 
llibertari, etc. 

Torre Malaia, 
el documental 

Totes els mitjans són bons per de¬ 
nunciar l’especulació. Així ho ha 
cregut el col·lectiu de veïns que s’o¬ 
posa a la construcció de l’edifici 
d’11 plantes al costat de l’estació de 
Sants. Han fet un documental i un 
videoclip denunciant la polèmica 
obra del passeig de Sant Antoni. Els 
podeu trobar a BarriSants.tv 0 a la 
web contra la torre. 

Sants es queda 

sense 

‘gurdwara’ 

El primer temple sikh de Catalunya 
i de la resta de l’Estat va obrir les 
portes el 1991 al número 75 del 
carrer Sagunt. Però el passat 16 de 
maig, el Guru Granth Sahib, el lli¬ 
bre sagrat d’aquesta religió, va ser 
traslladat al nou temple del carrer 
Rafael Campalans, a l’Hospitalet. 

El COOP 57, 
d’assemblea 
anual al Centre 
Social 

La Cooperativa de Serveis Ètics i Fi¬ 
nancers, que dóna préstecs a pro¬ 
jectes d’economia social va aplegar 
unes 60 entitats en la seva assem¬ 
blea anual de socis i sòcies. 

Parèntesi 


LLIBRE 

La indirecta. 
Una entrevista 
a l'esquerra 


MUSICA 





Musiquetes per 
a la Bressola 


CINE 


Casual Day 



Casualday 


DIFERENTS AUTORS 
VIRUS, 2008 

Després de la desfeta 
històrica que va supo¬ 
sar l’ensorrament del 
mal anomenat socia¬ 
lisme real i la imposi¬ 
ció global del model 
neoliberal, el somni 
d’una societat més 
justa, solidària i pací¬ 
fica ha reaparegut 
amb una força que 
ningú pronosticava fa 
tan sols una dècada. I, 
bona alumna dels 
aprenentatges de la 
història, porta una 
motxilla plena de no¬ 
ves alternatives per a 
vells i nous proble¬ 
mes. Quines són? Què 
és el que proposa l’es¬ 


querra transformadora 
(de debò) avui mateix? 

La indirecta. Una 
entrevista a l'esquer¬ 
ra repassa una bona 
part de la seva agenda 
a partir de la conversa 
amb alguns dels seus 
protagonistes més 
destacats i lúcids. 
Aquest llibre és una 
selecció d’algunes de 
les millors entrevistes 
que durant dos anys 
s’han publicat al set¬ 
manari Directa a acti¬ 
vistes, ideòlegs i pro¬ 
fessors vinculats a la 
idea que un altre món 
és possible i, a més... 
ja s’està construint! 


Guillem Sànchez i Barrull 


DIVERSOS ARTISTES 
PROPAGANDA PEL 
FET 

El projecte que 
aquest mes presen¬ 
tem és fruit i iniciati¬ 
va dels Amics de la 
Bressola que, junta¬ 
ment amb altres 
col·lectius, fa possi¬ 
ble un disc que recull 
22 cançons populars 
infantils adaptades 
als nous temps. 

Per a aquesta mag¬ 
nífica tasca de recer¬ 
ca i recreació, un in¬ 


teressant llistat de 
músics destacats del 
panorama musical ca¬ 
talà hi ha pres part 
activa. Joan Miquel 
Oliver, Quico el Célio, 
Joan Reig i Carles 
Belda -que aporta un 
tema propi a la pro¬ 
posta- són alguns 
dels artistes que hi 
participen, però l’au¬ 
tèntic pes pesant són 
els Xerramequ Tiquis 
Miquis i la veu de Nú¬ 
ria Lozano (de La Car- 
rau). D’entre totes 


les cançons tradicio¬ 
nals que hi aparei¬ 
xen, se’n poden des¬ 
tacar moltes, però 
personalment es pot 
dir que la recreació 
de «La lluna, la pru¬ 
na» converteix la 
cançó bressol en hit 
de festa major. Un 
treball excel·lent i 
digne de ser recolzat 
i escoltat. 


David Vàzquez 


MAX LEMCKE 

En anteriors ocasions el 
cinema espanyol ja ha 
abordat la problemàti¬ 
ca del món laboral com 
a la desafortunada 
translació al cinema de 
l’exitosa obra teatral 
El mètode Gronhòlm i 
la molt interessant 
Smoking room. Ara ens 
arriba Casual day, del 
jove director Max 
Lemcke. 

Durant un cap de 
setmana, en el qual 
una multinacional con¬ 
centra els seus treba¬ 
lladors i caps per acon¬ 
seguir que -a través de 
les sessions amb un psi¬ 
còleg i de jocs- puguin 


millorar el seu rendi¬ 
ment a l’empresa, es 
desvetllen les ambi¬ 
cions, traïcions i arri- 
bismes que s’hi poden 
donar. Àcida, cínica, 
divertida, amb uns dià¬ 
legs molt intel·ligents, 
encara que en alguns 
moments una mica tò¬ 
pica, suposa una molt 
encertada radiografia 
d’una empresa multi¬ 
nacional d’avui dia. 
Són excel·lents Juan 
Diego i Luis Tosar, que 
encapçalen un reparti¬ 
ment una mica televi¬ 
siu, però molt eficaç i 
compacte. 


Lancelot 



BURXANT ELS BYTES 


El negoci de les patents en el programari 


Aquest mes vull dedicar 
la secció a les patents 
de software i el que im¬ 
pliquen. Tothom té més 
0 menys clar el tema de 
les patents farmacèuti¬ 
ques 0 els problemes 
derivats dels organis¬ 
mes modificats genèti¬ 
cament. Amb els pro¬ 
grames informàtics pas¬ 
sa una cosa semblant. 

L 


A una persona se li 
acut que fer doble clic 
sobre una icona perquè 
s’obri un desplegable és 
una bona idea i ho pa¬ 
tenta (Microsoft ha de¬ 
manat la patent del do¬ 
ble clic als EUA). Doncs 
bé, tot programa que 
usi aquest mecanisme 
haurà de pagar al pro¬ 
pietari de la patent. 


Molts usuaris comen¬ 
ten «A mí m’és igual, jo 
tinc un Windows pira¬ 
ta!», però no s’adonen 
que usant els progra¬ 
mes amb patents refor¬ 
cen encara més aquest 
sistema pervers, ja que 
per molt que no paguin, 
en són usuaris. Imagi- 
neu-vos que l’empresa 
on treballeu vol com¬ 


prar un programa. Quin 
comprarà? El que ja 
coneixeu o un sense 
patents per al qual, 
com que no el sabeu fer 
funcionar, haurà de pa- 
gar-vos una formació 
específica? 

Si consumim ali¬ 
ments sense transgè- 
nics i a la farmàcia de¬ 
manem genèrics, per 


què no fem el mateix 
amb els programes de 
l’ordinador? 

Des d’aquesta secció 
de la burxa, us anirem 
recomanant programes 
sempre lliures de pa¬ 
tents. 


Bernat Costa 

UN TOMB PEL 

DICCIONARI 


ARROSSEGAR 
Arrossegar o rossegar 
sembla clar que signifi¬ 
ca transportar un ob¬ 
jecte de manera que 
vagi fregant el terra. El 


seu origen és «fer esti¬ 
rar per les ròsses». Les 
ròsses són cavalls vells 
i atrotinats. Fa més de 
700 anys, arrossegar 
era acomplir un suplici 

que consistia a lligar 
un condemnat amb 
una corda a una ròssa i 
fer-li recórrer, així, els 
carrers i camins. La for¬ 
ça expressiva de la pa¬ 


raula es va anar diluint 
fins al significat actual. 

Jordi Esteban 
(informació extreta del 
DECLC, VII, 475) 


LA CANÇÓ RACÓ HISTÒRIC 


L'aigua no 
està en venda 


Que se n’entere tot quisqui: 
som de les Terres de l’Ebre 
i avui no venim de bones, 
que venim ben emprenyats 
perquè uns pardals que governen 
diu que ara han firmat un pla 
i mos volen fotre l’aigua, 
i mos volen fotre l’aigua, 
lo Delta i el Marjal. 

Mira tu quina demagògia 
gasten estos animals. 

Després de tindré’ns tants anys 
totalment oblidats 
ara volen que els donessem 
més diners pa especular. 

Però, xiquets, si voleu aigua 
haureu d’anar a buscar-la al mar 

Que se n’entere tot quisqui 
(...) 

Que aquí no se toca ni un litro, 
que és sabut de fa molts anys 
que qui va contra natura 
acaba en lo cul escaldat. 

Que el Delta és la nostra vida 
i l’Ebre, la nostra sang. 

Fugiu, assassins d’arena, 
neu a buscar-la a la mar! 

L’aigua és vida... No al transvasament! 


Pepet i Marieta 

Aquesta cançó fou composta amb motiu del 
Pla hidrològic nacional ara fa sis anys. Amb 
motiu de la proposta de mi ni transvasament 
d’aigua de l’Ebre a Barcelona, ara és un bon 
moment per refrescar la memòria de les 
grans moblilitzacions en contra d’aquesta 
infraestructura. 



Revolta de quintes 


A finals del segle XIX 
F Estat espanyol va es¬ 
tar en guerra gairebé 
de forma constant pel 
control de les colò¬ 
nies. Però qui va por¬ 
tar tot el pes d’aques¬ 
tes guerres van ser les 
classes populars. 

Per nodrir els exèr¬ 
cits colonials es feien 
lleves per sorteig. 
Aquells que eren cri¬ 
dats a files havien de 
complir quatre anys de 
servei i només se’n po¬ 
dien alliberar trobant 
un substitut o pagant 
2.000 pessetes, el sou 
que un teixidor gua¬ 
nyava en dos anys. Ai¬ 
xí, només les classes 
benestants es podien 
deslliurar de la guerra. 

En el sorteig del 
1869, l’ajuntament 
santsenc va voler evi¬ 
tar possibles brots de 
revolta deslliurant 
tots els mossos del 
servei mitjançant un 
pagament general re¬ 


partit entre tothom. 
Però només un any 
més tard, el 4 d’abril 
del 1870, es van tornar 
a convocar els joves a 
quintes. La resposta 
no es va fer esperar. 
Prop de 2.000 dones i 
joves vinguts de l’Es¬ 
panya Industrial i d’al¬ 
tres fàbriques van 
marxar fins al consis¬ 
tori santsenc (que era 
a l’actual encreua¬ 
ment entre Sants i 
Badal) i hi van entrar 
per la força. 

Els regidors van fu¬ 
gir i les dones van abo¬ 


car llistes, arxius i mo¬ 
bles pel balcó per fer- 
ne una foguera a la 
plaça del Consistori. A 
continuació, es van 
dirigir a l’església, on 
van tocar a sometent. 
Els carrers del barri es 
van omplir de grups 
armats buscant els 
regidors. L’alcalde, 
Gaspar Rosés, Malanit, 
fou atrapat, però es va 
escapar de la mort per 
la intercessió dels 
republicans. No tingué 
tanta sort Gabriel 
Carbonell, Sastre, el 
tinent d’alcalde, que 


fou passejat entre la 
multitud fins a la 
cantonada de Sants 
amb Sugranyes, on fou 
executat. 

Els mossos es van 
dirigir cap al pont de 
la Rabassa, al límit 
entre Sants i Hosta- 
francs, on van aixecar 
barricades. Es van 
tallar els fils del telè¬ 
graf i es va seguir 
tocant a sometent. 
Ben aviat, l’exèrcit va 
aparèixer al pont de la 
Rabassa, i els intents 
de parlamentar no van 
reeixir. 

Malgrat tot, la resis¬ 
tència d’uns obrers 
mal armats contra la 
cavalleria i la infante¬ 


ria no va durar gaire. 
Quan els militars van 
entrar als carrers de 
Sants van ser rebuts 
amb una pluja de pe¬ 
dres i testos llençats 
des dels balcons. 

La revolta de Sants 
ben aviat es va es¬ 
tendre pel pla de 
Barcelona i pel Baix 
Llobregat, des d’on 
van arribar partides 
per mantenir la re¬ 
sistència. Com a res¬ 
posta, l’exèrcit bom¬ 
bardejà Collblanc des 
de la muntanya de 
Montjuïc. 


Agus Giralt 



Gravat d’una barricada a l’Espanya Industrial. 


FOGONS DE TEMPORADA 


El seitó 

El seitó, juntament 
amb la sardina, és un 
dels peixos blaus més 
consumits a la nostra 
terra. A principis 
d’estiu, quan el sol 
comença a escalfar la 
superfície del mar, 
s’inicia la temporada 
de pesca, i el trobem 
al mercat més aromà¬ 
tic i gustós que mai. 

És un peix molt 
preuat per fer-ne 
conserves en sal o sa- 
laó, sistema amb el 
qual s’obté la popular 
anxova. En ser petits, 
prims i allargats, fan 
de bon apilar als flas¬ 
cons de vidre o enva¬ 
sos de plàstic per fer- 
ne les conserves, i 
d’aquí vénen les ex¬ 


pressions d’«anar an- 
xovats» o «apretats 
com sardines dins una 
llauna». 

Fresc, es pot con¬ 
sumir en vinagre, 
arrebossat, a la plan¬ 
xa o al forn. Com a 
anxova, s’empra en 
patés, en pizzes, en 
pasta, per acompa¬ 
nyar l’escalivada o el 


xató, o en qualsevol 
amanida que porti to¬ 
màquet. 

La recepta: 
seitons en 
vinagre 

INGREDIENTS: 

1/2 kg de seitó 
fresc, sal abundant, 
150 ml de vinagre de 
vi blanc, 50 ml 
d’aigua, oli d’oliva 
verge i all i julivert 
picolats 


ELABORACIÓ: 

Prepareu els seitons, 
traient-ne el cap, les 
vísceres i l’espina. 
Separeu-ne els dos fi¬ 
lets i netegeu-los 
amb aigua. 

Prepareu una sal¬ 
morra tot barrejant 
el vinagre, l’aigua i 
una bona quantitat 
de sal. 

Col·loqueu els sei¬ 
tons en un recipient 
de vidre o porcellana 
i cobriu-los amb la 



salmorra, procurant 
que quedin ben ba¬ 
nyats. Guardeu-ho a 
la nevera unes 12 ho¬ 
res, fins que els filets 
siguin blancs i s’hagin 
endurit. 

Retireu-los de la 
salmorra i col·lo¬ 
queu-los altre cop en 
una plata, coberts 
amb l’oli i amanits 
amb all i julivert. Si 
us hi agrada un toc de 
picant, també hi po¬ 
deu posar una mica 
de pebre vermell. 


Marta Devesa 

En moviment 


Més de 10 anys 
revolucionant el barri 


EL RACÓ DEL CASAL 


Símbols 

feixistes 


Casal Independentista de Sants 

Fent un volt pels carrers de Sants, 
encara podem trobar vestigis d’u¬ 
na època tràgica per a totes i que 
no sembla haver-se superat, mal¬ 
grat la destinació d’esforços per 
part de les administracions a fer-la 
oblidar. Ens estem referint a la 
simbologia franquista, la qual seria 
visible a tots i cadascun dels nos¬ 
tres carrers si no fos gràcies a la 
feina de diversos col·lectius com¬ 
promesos amb la memòria històri¬ 
ca i la lluita per l’alliberament na¬ 
cional del poble català, que els 
han anat traient i destruint en la 
darrera dècada, sota l’amenaça de 
rebre multes i/o penes de presó 
(com en el cas d’en Franki). 

A Sants, a hores d’ara, hi ha més 
d’un centenar d’aquests símbols: 
des de les plaques del Ministerio de 
la Vivienda fins a carrers com el del 
General Almirante (que fou cap de 
l’Estat Major del general Franco a la 
batalla de l’Ebre) i el carrer Munta- 
das (propietaris de l’Espanya Indus¬ 
trial, que van convidar Franco a la 
fàbrica, on també hi confeccionaven 
banderes franquistes), fins a osten- 
tosos monuments com el monòlit 
Por los caídos que trobem a Mont¬ 
juïc, on fins fa poc hi lluïen l’àguila 
i les fletxes i on encara hi ha una fra¬ 
se a l’arc principal que honora els 
que van donar la vida per Espanya. 

Nosaltres, el jovent, estem indig¬ 
nats, però com es deuen sentir els 
centenars de persones que van pa¬ 
tir la guerra, l’opressió, la persecu¬ 
ció i, fins i tot, la mort? Què deuen 
pensar els nostres avis veient que 
tot i haver passat la dictadura i la 
transició i tenint, suposadament, un 
govern d’esquerres, ningú fa res 
perquè s’esborrin aquests símbols? 

Des del passat 31 d’octubre del 
2007 ja tenim un nou Dia dels In¬ 
nocents, el dia en què la ciutada¬ 
nia va creure que s’esborraria del 
mapa tota aquesta xacra, és a dir, 
el dia que es va aprovar la Llei de 
memòria històrica. 


L'Assemblea de Barri de 
Sants (ABS) va néixer fa més 
de 10 anys, íntimament 
vinculada als centres socials 
autogestionats i okupats que 
vertebraven el moviment 
juvenil de Sants. 

Extret del llibre ‘Més d’una 
dècada revolucionant el barri’ 

Els grups que dinamitzaven els espais 
okupats de l’Hamsa, Can Vies o La Mo¬ 
rada (amb tímides aproximacions de la 
gent del Casal Independentista) van 
entendre la necessitat d’un espai 
polític comú on compartir les expe¬ 
riències que es vivien en la nova reali¬ 
tat política del barri. Així, entre els anys 
1997 i 1998 nasqué, sense gaires pre- 


L’ABS celebra el 
seu aniversari a 
les Cotxeres 


Ivan Miró 

Sants 


Amb motiu del seu 10è aniversari, l’As¬ 
semblea de Barri de Sants (ABS) orga¬ 
nitzà el 23 de maig una jornada d’inter¬ 
canvi de la xarxa de col·lectius que tre¬ 
ballen la transformació social des de 
realitats de base i local. Sota el nom de 
«Revolucioní el(s) barri(s)», a les Cotxe¬ 
res de Sants s’hi exposà la feina quoti¬ 
diana de l’ecosistema polític del barri. 
La jornada estigué marcada per la plu¬ 
ja, que impedí assolir un dels objectius: 
que el veïnat pogués conèixer les dife¬ 
rents lluites i alternatives de Sants. 

Tanmateix, va ser un dia per a la tro¬ 
bada, el coneixent mutu i la convivèn¬ 
cia entre aquestes realitats. Les coope¬ 
ratives de consum van mostrar la seva 
tasca d’apropament entre productors i 
consumidors de productes ecològics; 


tensions, el que es denominà As- 
semblea de Barri. 

En aquells anys, les activitats que 
ocupaven el temps dels activistes eren 
les tasques relacionades amb la gestió 
dels centres socials i de les activitats i 
xerrades que s’hi desenvolupaven. 
L’ABS (Assemblea de Barri de Sants) 
servia per coordinar campanyes i mo- 
bilitazacions vinculades amb l’okupa- 
ció. Complementàriament, diferents lí¬ 
nies de treball van començar a enriquir 
el seu bagatge polític, com ara la burxa 
o la lluita contra les ETT. 

Les succesives festes alternatives su¬ 
posaren una oportunitat per traçar 
complicitats entre les lluites del barri. 
L’estiu del 1999, l’acte central de festes 
fou una assemblea entorn de l’especu¬ 
lació. S’hi convidà membres del Centre 
Social i de la Comissió de Veïns/es de la 
Bordeta. D’allà sorgiren manifestos co- 


veïnat afectat per l’urbanisme depreda¬ 
dor denuncià la Torre Malaia o l’asset- 
jament immobiliari de Vallespir, 25; 
Nosaltres Marxem anunciava la cam¬ 
panya d’apostasia col·lectiva, i altres 
projectes, com el Casal Independentis¬ 
ta i Can Vies, oferien materials i història 
recent a qui volgués conéixer-la. Un 
mercat d’intercanvi i un dinar de més 


muns sobre la recuperació de solars 
per a ús social, que s’enviaren al Dis¬ 
tricte, i l’establiment de col·laboracions 
permanents amb la burxa. També va ser 
el primer any que la Festa Major Alter¬ 
nativa convocava actes en favor del 
Correllengua. 

Al llarg dels anys 2000 i 2001, el 
barri vivia un creixent formigueig asso¬ 
ciatiu que transformà LABS. Inicià un 
procés de reflexió i d’actualització del 
projecte a la nova realitat: la confluèn¬ 
cia de sensibilitats i generacions dife¬ 
rents però amb maneres de fer similars. 

Els centenars de milers de persones 
que a Barcelona sortien contra l’Euro- 
pa del capital i la guerra tenien el seu 
reflex al barri, en una ABS que ja no era 
patrimoni exclusiu dels centres socials 
okupats i que cada vegada més era un 
espai on els veïns podíem discutir «so- 


de 100 persones, a càrrec i en benefici 
de «La repressió no ens tallarà les ales», 
van ajudar a la relació social distesa. A 
més, LABS preparà una exposició de 
més de 100 cartells dels darrers 10 anys 
de lluites a Sants, combinada amb ma¬ 
terial audiovisual. 

Finalment, es presentà el llibre Més 
de 10 anys revolucionant els barri , 



Un llibre per 
als io anys 


Més d'una dècada revolucio¬ 
nant el barri és el títol del pri¬ 
mer llibre editat per l’Assem¬ 
blea de Barri de Sants (ABS). 
Entre les seves pàgines podem 
trobar un resum de la història i 
la tasca de l’ABS i dels col·lec¬ 
tius que la conformen. 


més, s’ampliava l’espai polític i millora¬ 
va la quantitat i qualitat dels espais vin¬ 
culats a l’Assemblea. L’altre mapa de 
Sants plasmava gràficament com LABS 
s’ha estès i diversificat, teixint complici¬ 
tats i recuperant, cada vegada més, di¬ 
ferents aspectes de la vida quotidiana 
de la gestió burocràtica. 


s’analitzà els moviments socials dels 
darrers anys i es féu una crida a apro- 
frindir i estendre l’autogestió a més 
aspectes de les nostres vides. A més, 
experiències germanes com la Platafor¬ 
ma en Defensa de la Barceloneta i 
companyes de Santa Coloma com¬ 
partiren vivències i estratègies de co¬ 
operació social. 





_nun_ 

laburxa@barrisants. or 


C fínto neta, 45 - TW 93 422 95 98 

(PÍHÇíL· SanEïJ ÜBBJ4 Bamhna 

Plàça D’Osca 7-11 Local 4 
08014 BARCELONA 

Universitats lliures: 
estudia pirata! 



Taller de costura a la Universitat Pirata de Barcelona. MILES DE VIVIENDAS 


Llicenciar-te de forma gratuïta 
o aprendre noves maneres de 
relacionar-te amb el saber. 
Nous projectes universitaris 
aposten pel pensament crític, 
la investigació col·lectiva i 
altres maneres d'utilitzar i 
produir coneixement. 

Aida Sànchez 

CanalSolidari.org 


La universitat entesa de la manera 
convencional és més lenta, quan no 
poc inclinada, a experimentar i assumir 
els canvis en qüestions com la produc¬ 
ció i la gestió del coneixement, els 
nous models organitzatius socials, el 
desenvolupament local o la indepen¬ 
dència dels poders públics i dels in¬ 
teressos comercials. 

Conceptes com disciplina acadèmi¬ 
ca, relacions institucionals, dependèn¬ 
cia d’organismes i institucions no te¬ 
nen cabuda a les anomenades univer¬ 
sitats lliures o pirates que han sorgit 
arreu del món en els últims anys. El 
que caracteritza a aquestes noves insti¬ 
tucions és una manera comunitària, 
lliure, autònoma i cooperativa de 
produir i concentrar informació de 
domini públic. 

«El que no m’agradava realment 
quan estudiava a la universitat tradicio¬ 
nal era l’enfocament comercial o mer¬ 


cantil que aquesta havia adoptat en els 
últims anys. També es notaven molt els 
interessos polítics i empresarials», 
explica Paula Àlvarez, que s’està es¬ 
pecialitzant en programari lliure 
seguint els seminaris i tallers de la Uni¬ 
versitat Nòmada. 

«Té inconvenients, com ara que les 
sessions siguin en aularis diferents ca¬ 
da vegada o que no tens una atenció 
tan directa dels ponents, però sens 
dubte és una opció a l’avantguarda en 


temes que a mi m’interessen, com ara 
el programari lliure o les alternatives a 
la mundialització», continua. «Moltes 
persones pensen que, com que no ob¬ 
tens un títol oficial, la formació no és 
de qualitat, però això no hi té res a 
veure. Jo he tingut sessions amb con¬ 
ferenciants de nivell i autèntics gurus, 
com ara Richard Stallman», afegeix. 

A més de la Universitat Nòmada, a 
l’Estat espanyol han sorgit en els últims 
anys altres iniciatives com la Universitat 


Pirata de Barcelona, la Universitat Lliu¬ 
re Experimental (ULEX) de Màlaga o la 
més recent Universitat Autònoma de 
l’Atlàntic, assentada en el municipi ga¬ 
llec de Taragona. Aquestes entitats 
agrupen col·lectius educatius i cultu¬ 
rals que sense afany de lucre aposten 
pel desenvolupament local. 

«Veiem l’educació i la investigació 
com una condició fonamental per sor¬ 
tir de patrons de pensament i de com¬ 
portament estancats, en una repetició 
perpètua», expliquen des de la Univer¬ 
sitat Pirata. «Volem dotar-nos de sabers 
que ens permetin analitzar i respondre 
a la realitat que ens envolta. Per això 
ens urgia obrir un espai on aplicar el 
tractament rigorós de l’acadèmia a 
temes que a les institucions queden 
arraconats per manca d’interès del 
mercat», afegeixen. 

«Aquestes universitats són espais 
experimentals perquè creadors i crea¬ 
dores locals, moviments socials i cultu¬ 
rals, el veïnat i la ciutadania puguin 
desenvolupar les seves iniciatives i 
projectes, així com gaudir d’una àm¬ 
plia oferta cultural amb tota llibertat», 
assenyalen des de la ULEX. 

Les propostes que es poden trobar 
en aquests espais van des dels clubs de 
lectura, teatre o música, fins a l’e¬ 
cologisme, la integració social, l’edu¬ 
cació per a la salut i el des¬ 
envolupament sostenible. A més, la 
formació sol ser gratuïta o per un preu 
simbòlic. 


LA BORDETA 
MON AMOUR 


Participació 

ciutadana 


Comissió de Veïns de la Bordeta 

Ara farà un o dos anys, i com a 
mesura per desbloquejar el projec¬ 
te de Can Batlló, vam proposar a 
l’Ajuntament un pla de 20 equipa¬ 
ments de barri, com a contrapartida 
als molts habitatges que ens havien 
colat a les modificacions del Pla 
general metropolità. Després de 
l’acord i per sorpresa de tots, el Dis¬ 
tricte ens va convocar i ens va pre¬ 
sentar un informe d’una consultora 
contractada per ells per fer un labo¬ 
riós estudi, on, després de gràfics i 
power-points, ens van ensenyar 
com a conclusió la mateixa llista 
d’equipaments que havíem recla¬ 
mat nosaltres. 

Ara el Districte ens ha presentat 
un Pla d’acció del Districte on la 
majoria d’accions urbanístiques 
que proposen són, fixa’t-hi, les que 
el Centre Social i la Comissió de 
Veïns hem anat demanant en diver¬ 
sos documents... 

És això la sublimació de la demo¬ 
cràcia participativa? Potser si la feina 
els la fem els veïns podríem prescin¬ 
dir dels polítics. Tot un estalvi. 

Però no ens enganyem. El paper 
ho aguanta tot i des del moviment 
veïnal ens estem plantejant donar 
contingut a la paraula participació. 
No des de postures de conxorxa si¬ 
nó de control del poder. 

Ara que els nostres barris 
s’inundaran d’accions, siguin del 
PAD, de l’ARI, de l’AERI, del Pla de 
barris o del que sigui, volem que els 
veïns afectats hi tinguin veu. Però 
no al final per dir «amén», sinó al 
principi per dissenyar els canvis. 

De cada acció prevista en 
aquests quatre anys en volem data i 
termini d’execució, pressupost i fit¬ 
xa tècnica prèvia de Lacció a fer. 
Amb això convocarem els veïns, 
constituirem una comissió veïnal 
per a cada obra i elaborarem un 
conjunt de propostes perquè els 
tècnics acabin de dissenyar-la. 

Volen participació? A veure si és 
veritat! 


Univesitat LLiure d'Estiu 


Miguel Àngel Torrijos 

La Universitat Lliure d’Estiu (ULE) 
és un projecte educatiu que pre¬ 
tén crear espais on el coneixe¬ 
ment escapi de paràmetres com 
el pensament únic, l’adoctrina¬ 
ment, l’homogeneïtzació i el mer¬ 
cantilisme. Diferents eixos confor¬ 
maran el programa (tallers, xerra¬ 
des, taules rodones i rutes) que es 
duran a terme a diversos indrets 
de Barcelona entre els dies 13 de 
juny i 31 de juliol. De moment, 
estan confirmats els tallers de ví¬ 
deo, ràdio, electricitat, informàti¬ 
ca, català i llengua de signes i 
xerrades sobre economia, filoso¬ 
fia, rols i models socials. 

La ULE es pot entendre com 
una modesta resposta a la Llei 
d’universitats (aplicació a casa 
nostra de l’Espai Europeu 
d’Educació Superior, altrament 


anomenat Pia Boíonya). Aquesta 
llei potencia els actuals lligams 
entre escoles i universitats amb 
empreses privades amb l’única 
finalitat d’orientar els objectius 
de l’educació a les necessitats 
econòmiques i productivocompeti- 
tives d’aquestes. La ULE pretén 
treure l’ensenyament d’aquests 
centres de programació per 
fomentar la formació entre iguals, 
l’horitzontalitat en la transmissió 
entre el coneixedor i el receptor, 
és a dir acabar amb els rols de 
mestre i alumne. En contraposició 
al model actual, en el qual la 
influència de l’empresa és cada 
cop més gran -fins i tot determi¬ 
nades aules porten el nom de 
l’empresa patrocinadora- la ULE 
proposa un model autogestionat. 
Les iniciatives són assumides mit¬ 
jançant el recolzament mutu i 
cap d’aquestes té afany de lucre. 


Un altre aspecte que cal desta¬ 
car de la ULE és que moltes de les 
activitats tenen com a finalitat 
donar resposta a necessitats dels 
moviments socials. Tallers com els 
de ràdio, disseny web, redacció i 
maquetació pretenen que es 
comparteixin els coneixements 
per evitar l’especialització i que 
les tasques relacionades amb la 
difusió puguin ser assumides per 
més persones dins dels grups 
d’afinitat. 

Una de les últimes activitats és 
uns tallers sobre cooperativisme i 
municipalisme llibertari, on les 
companyes del Projecte A com¬ 
partiran experiències i pràctiques 
que actualment desenvolupen a la 
població de Neustadt (Estat 
alemany). 


http://unilliure.sants.org 

umlliure@gmail.com 

Cu Itu ra 


15 anys de 
Borinots 


Els Castellers de Sants van 
celebrar el darrer mes de 
maig el seu 15è aniversari 
amb la participació de moltes 
entitats santsenques. 

Agus Giralt 

Sants 


Enguany els Castellers de Sants han 
volgut celebrar el seu aniversari d’una 
forma ben especial. La festa es va iniciar 
el 10 de maig amb tota una sèrie d’acti¬ 
vitats que la colla havia preparat per fer 
a la plaça Màlaga, però que la pluja va 
obligar a traslladar a les Cotxeres de 
Sants. Tot i això, la festa no es va veure 
deslluïda i van ser molts els que es van 
apropar a l’acte. 


Tot es va iniciar amb una xocolatada 
i amb l’«Operació Enxaneta», una gim¬ 
cana preparada per apropar els més 
petits a la colla. Després de l’actuació 
dels Margeners de Guissona i dels Cas¬ 
tellers de Sants (moment en el qual les 
castelleres de la colla van aixecar un 
castell de dones), fou el torn de les en¬ 
titats del barri, que van aixecar cadascu¬ 
na un pilar de tres. Al vespre hi va ha¬ 
ver l’actuació de Circ de Karoli i Tortell 
Poltrona i la música de Meztuca. 

La festa va finalitzar 111 de maig 
amb les matinades i l’actuació dels Cas¬ 
tellers de Vilafranca i dels Capgrossos 
de Mataró, juntament amb els Caste¬ 
llers de Sants, que van fer una gran ac¬ 
tuació amb un 3 de 8, un 4 de 8 i un 2 
de 7. L’acte va acabar amb un dinar 
popular a les Cotxeres i la projecció 
del film Castells del món. 



Durant les jornades d’aniversari es van lluir molts castells. ÀLEX C. 


Pau Riba al primer 
acte de la Faràndula 



Pau Riba a Poetada. JORDI SOLER 


Amb l'ai al cor va començar 
el primer acte de «Divendres, 
faràndula a Sants» el passat 
dia 23 de maig. L'actuació 
proposada va ser Poetada , de 
Pau Riba, mítica icona rebel 
de finals del segle passat. 


Roser Benavent 

Sants 


El projecte «Divendres, faràndula a 
Sants», endegat per l’Assemblea de 
Barri de Sants per incrementar l’oferta 
d’oci compromès al barri, va encetar-se 
al Casinet d’Hostafrancs amb incertesa 
per la novetat del format. 

La primera prova va ser superada 
amb l’assistència d’unes 120 persones. 
L’espai estava organitzat al voltant de 
tauletes que donaven cert aire de caba¬ 


ret i l’artista no va defraudar el públic. 
Amb una proposta de risc, com ho és 
qualsevol basada només en la poesia, 
Pau Riba va anar saltant de poemes 
llargs i complexos a pensaments 
microscòpics o instantanis, fent passar 
una molt bona estona al públic 
assistent. 

L’innovador projecte continuarà el 
proper dia 6 de juny amb l’actuació de 
El sobrino del Diablo. Juan, el cantau- 
tor de Gràcia, vindrà aquest cop acom¬ 
panyat per la banda al complet, i oferi¬ 
rà les seves enginyoses lletres i la com¬ 
plicitat que és capaç de transmetre. 
Finalment, el grup d’àcid-jazz frink 
Jazztà tancarà la temporada el diven¬ 
dres 27 de juny. 

Després d’aquestes tres actuacions, 
ja s’està programant la temporada 
2008-2009, en la qual l’Assemblea de 
Barri té la intenció doferir una pro¬ 
posta mensual. 


Can Vies 
arriba a 
l’ilè 

aniversari 

Superat el tràngol de la 
demanda, el CSA Can Vies 
va celebrar el seu 11è 
aniversari amb nombroses 
activitats obertes al veïnat. 


A. Giralt 

Sants 


La festa d’enguany, tot i veure ai¬ 
gualides algunes activitats per la plu¬ 
ja, ha tornat a ser un èxit, tant pel 
que fa a l’assistència de gent, com 
pel fet de ser la primera festa d’ani¬ 
versari després de superar la deman¬ 
da de TMB. 

El dissabte 10 de maig la pluja va 
obligar a suspendre la gimcana mati¬ 
nal, preparada amb el nom d’«Hu- 
mor Amarillo» i el ja habitual Cerca- 
quintos. El que no va poder impedir 
ni la pluja fou el desenvolupament 
de la manifestació demanant la lli¬ 
bertat d’en Franki (el jove terrassenc 
empresonat acusat, entre d’altres, 
d’ultratge a la bandera espanyola). 

La festa va continuar el diumen¬ 
ge 11 amb una marató de curts, el di¬ 
lluns 12 amb una ruta històrica que 
va recórrer algunes de les gairebé 40 
cases okupades que hi ha hagut al 
barri, el dimecres 14 amb un sopar i 
el divendres 16 amb una marató 
d’espectacles organitzada pels tallers 
de teatre de Can Vies. 

El dissabte 17, dia fort de la festa, 
es va celebrar a la plaça Màlaga amb 
un dinar, una manifestació en defen¬ 
sa dels espais d’autogestió i un con¬ 
cert de Yak42, Belly Beer i Última Ka- 
lada, tots ells grups del local d’assaig 
de Can Vies, a més de la participació 
dels Raperos d’Emaus. El diumenge 
18 la festa es va cloure amb un tor¬ 
neig de futbol i un pica-pica. 


El mostrador 


E l diumenge 13 de juny tin¬ 
dran lloc les primeres Jorna¬ 
des de la Repera!, on consu¬ 
midors i proveïdors de pro¬ 
ductes ecològics es trobaran 
i intercanviaran experiències, reptes, 
reflexions i expectatives. 

Cada vegada hi ha més gent que 
aposta per un model de consum dife¬ 
rent, més conscient i crític, entenent-lo 
com una eina més de transformació so¬ 
cial. Les cooperatives i els grups de 
consum de productes ecològics som 
cada dia més nombroses i, alhora, més 
pagesos i pageses es van animant a fer 
agricultura agroecològica, íugint de l’a- 
groindústria i defensant una altra ma¬ 
nera de treballar la terra. Ells també es¬ 
tan creant la seva pròpia xarxa. El mo¬ 
viment va creixent i van sorgint reptes, 


Els 

horitzons 

deia 

llibertat 


Cooperativa Germinal 


propostes i inquietuds que afecten tant 
els consumidors com els productors. 
Alguns d’aquests estan pendents des 
de fa un temps i d’altres són més nous, 
i és en aquestes jornades on els volem 
donar cabuda. 

Les jornades es centraran en quatre 
eixos: models de responsabilitat com¬ 
partida entre productors i consumi¬ 
dors, models de distribució i possibili¬ 
tats de fer compres conjuntes, segells 
participatius entre productors i consu¬ 
midors, i participació social. 

Són unes jornades totalment ober¬ 
tes, on esperem que s’animin a partici¬ 
par el major nombre de grups i coope¬ 
ratives de consum, i pagesos/es i pro¬ 
ductors/es d’arreu de Catalunya i 
pobles veïns, perquè la idea és conèi¬ 
xer-nos tots plegats. 


I no pel fet de ser un moviment pen¬ 
sem, treballem i ens organitzem tots 
igual i amb el mateix ritme, sinó que hi 
ha tants colors com persones, i es trac¬ 
ta d’escoltar-les i enriquir-nos tots, i in¬ 
tentar trobar nexes. 

Les jornades serviran per escalfar 
motors i assentar les bases de treball de 
cara a l’octubre. Tant pageses com con¬ 



sumidores ja estem treballant per tal de 
fer una bona posada en comú. Som 
conscients que en una sola trobada no 
podem arribar a grans conclusions de 
consens. L’objectiu és ser el punt de 
partida de tot un procés; el juny és com 
un preàmbul. Igualment, pels pagesos 
és un mes de molta feina i, en part, per 
això es va plantejar així. Volem acabar 
aquestes jornades amb la sensació que 
hem aprofitat el temps però també 
pensant que hi ha molta feina per fer. 

Estan obertes a tothom. Us hi es¬ 
perem! Seran el 15 de juny, de 10 h a 
19 h, al Centre Cultural Can Fabra 
(Segre, 24). 


Per més informació o per 
confirmar l'assistència: 
lapera@pangea.org 

Arreu 


QUÈ ESTÀ PASSANT ALS PAÏSOS CATALANS? 

En aquest apartat volem apropar-nos a la realitat del nostre 
país, des de Salses a Guardarmar i des de Fraga a Maó. Des de 
la burxa volem contribuir a la coneixença del nostre passat 


immediat, de les problemàtiques actuals, tant socials com 
ecològiques i econòmiques, i dels moviments populars que 
ens fan avançar. 



Capçalera de la manifestació en suport de Franki al seu pas pel carrer Pelai de Barcelona. TONI 



La realitat és que en el Codi 
Penal vigent l’ultratge a la 
bandera és un delicte. Aquest 
està tipificat a l’article 543, en 
el capítol de delictes contra la 
Constitució. L’antecedent 
directe d’aquest article és la 
Llei de seguretat de l’Estat, 
promulgada el 1941 per casti¬ 
gar actituds contràries a la 
«nación espanola». 


Dos anys i set mesos de 
presó per una bandera 


Els Mossos d'Esquadra van 
detenir el 28 d'abril Francesc 
Argemí, més conegut com 
Franki. El jove terrassenc 
compleix condemna al centre 
penitenciari Brians 2 acusat, 
entre d'altres, d'ultratge a la 
bandera espanyola arran 
d'uns fets ocorreguts l'any 
2002. 


Irene 

Sants 


La notícia de la detenció i el posterior 
empresonament de Franki s’ha estès 
considerablement per amplis sectors 
de la societat. 

Els fets es remunten a la festa major 
de Terrassa del 2002, quan amb una 
cercavila es demanava a l’Ajuntament 
de Terrassa que retirés la bandera espa¬ 
nyola de la façana durant les festes i, fi¬ 
nalment, aquesta es despenjà. El resul¬ 
tat: policies municipals intentant recu¬ 
perar la insígnia, cops de porra, 
empentes i corregudes i una bandera 
espanyola estripada. El consistori va vo¬ 
ler recuperar els 80 euros que costava 
la bandera i va denunciar qui creia res¬ 
ponsable dels fets. En el judici, Argemí 
va ser condemnat pels delictes d’ultrat¬ 


ge a la bandera, atemptat contra l’auto¬ 
ritat i desordres. El jutge d’aquest cas, 
Enrique Rovira del Canto, era conegut 
per haver estat jutge a l’època franquis¬ 
ta i va emetre la sentència condemnatò¬ 
ria, tot i que cap dels policies munici¬ 
pals no havia pogut afirmar que Franki 
es trobés al lloc dels fets. Segons el 
jutge, el fet que ningú no el veiés no 
significava que no hagués comès el 
delicte. L’any 2006 l’Audiència de Bar¬ 
celona va ratificar la sentència, però una 
campanya de denúncia pública va acon¬ 
seguir posposar l’ingrés a la presó fins 
esperar Lopinió del Tribunal Suprem. 
Aquest va desestimar el recurs inter¬ 
posat i va ratificar la condemna a dos 
anys i set mesos de presó per a Francesc 
Argemí. Posteriorment, la jutgessa Ma¬ 
ria del Prado García va donar ordre als 
Mossos d’Esquadra de detenir el jove 
sense esperar el que és habitual en 
aquests casos: el requeriment d’ingrés 
voluntari a la presó. 

FICCIÓ 0 REALITAT? 

Franki es troba ara mateix empresonat 
al centre penitenciari Brians 2, a Marto¬ 
rell. La majoria d’experts jurídics que 
s’han referit al cas han afirmat que és 
«estrany» el fet de l’empresonament 
davant delictes de tan poca alarma so¬ 
cial i on no hi ha hagut danys a ningú. 
El moviment de solidaritat que s’ha 
creat per reclamar l’alliberament del jo¬ 


ve s’ha anat estenent com una bassa 
d’oli arreu dels Països Catalans i tot¬ 
hom coincideixen a afirmar que la 
condemna que està complint Argemí 
és fruit de la seva implicació en els 
moviments socials i que s’ha volgut 
castigar, d’aquesta manera, els movi¬ 
ments alternatius. A més, tant Solidari¬ 
tat Antirepressiva de Terrassa (SAT) 
com Alerta Solidària i Rescat han de¬ 
nunciat les irregularitats que han en¬ 
voltat el cas. La darrera d’aquestes ir¬ 
regularitats va ser el mateix empreso¬ 
nament, que es va dur a terme sense 
cap notificació prèvia. 

MÉS MOBILITZACIONS I ACCIONS 

El dijous 29 de maig, coincidint amb el 
ple municipal a l’Ajuntament de Terras¬ 
sa, es va convocar una concentració de 
suport al jove. La concentració, que va 
aplegar 300 persones, va demanar, 
una vegada més, l’alliberament imme¬ 
diat i sense condicions de Franki. La fa¬ 
mília del jove, coincidint amb el primer 
mes d’empresonament, va emetre un 
comunicat mostrant el seu rebuig a «les 
irregularitats del procés judicial», 
agraint les mostres de suport i confir¬ 
mant que hi ha la possibilitat del tercer 
grau. Finalment, demanen un canvi en 
el Codi Penal vigent. 


Més informació: 
h tt p: //[ li bertatf ran ki. org 



Els Països Catalans 
se solidaritzen 


Vic, Sabadell, Tortosa, València, 
Gandia, Ribes, Castelló, Molins 
de Rei, Valls i Palma són alguns 
dels llocs on s’han fet accions 
de suport a Franki. Cal destacar 
les accions dutes a terme a 
Barcelona, on dues persones es 
van penjar d’una grua de la 
Sagrada Família i tres més, 
d’un pont a la B-23. 



Mocions als 
ajuntaments 


Molts ajuntaments ja han pre¬ 
sentat mocions reclamant l’alli¬ 
berament d’Argemí: Berga, Ba¬ 
dia del Vallès, Vilafranca del Pe¬ 
nedès, Llinars, Arbúcies... La 
majoria de mocions han estat 
aprovades, però encara n’hi ha 
de pendents d’aprovació. Per la 
xarxa ja estan circulant perquè 
altres candidatures les emprin 
com a model de document. 


Perill: la família 
reial en bici... 



L’Associació per a la Defensa de 
la Bicicleta va presentar una de¬ 
núncia administrativa contra la 
Infanta Cristina i Inaki Urdanga- 
rín. El motiu de la denúncia és la 
vulneració de l’Ordenança de cir¬ 
culació de vehicles i vianants pel 
que fa a l’ús de la bicicleta. La 
denúncia és una acció reivindica¬ 
tiva per posar en evidència que 
complir la normativa és molt 
difícil, fins al punt que ni tan sols 
la família reial ho fa. 


SOLIDARITAT 


Manifestació 
per la llibertat 
dels detinguts 
del Raval 

El dissabte 17 de maig unes 200 
persones es van manifestar pel 
centre de Barcelona per demanar 
la llibertat immediata de les 10 
persones empresonades, del barri 
del Raval, acusades de formar part 
de cèl·lules terroristes islàmiques 
que volien atemptar al metro. 

Amb la marxa, convocada per 
familiars i amics dels detinguts i 
per l’Associació Papers i Drets per 
a Tothom, l’Associació Cultural Pa¬ 
kistanesa de Barcelona i l’Associa¬ 
ció ARMEN de la Comunitat Pakis¬ 
tanesa, es volia reivindicar el 
respecte a la presumpció d’inno¬ 
cència, a més de denunciar l’es¬ 
pectacle policial, judicial i medià- 
tic que va envoltar les detencions 
del passat mes de gener. 

Els convocants de la marxa sos¬ 
tenen que les actes de l’empreso- 
nament estan plenes de contradic¬ 
cions i que no hi ha cap prova 
objectiva que recolzi les declara¬ 
cions del denominat «testimoni 
protegit» d’acord amb les quals es 
va decretar presó. 


Fes-te amic o amiga de 

la Bu rxa* 

Les subscripcions a la burxa acompliran dos 
objectius: fer-la arribar allà on la seva 
distribució no arriba i contribuir 
econòmicament al seu manteniment. 

Es pot fer de diverses maneres: mitjançant 
correu convencional, per domiciliació 
bancària o manualment (pots deixar-ho al 
Terra d'Escudella, c/Premià,20). 

Així que ja saps! 


Nom_ 

Cognoms_ 

Carrer i número_ 

Codi Postal_Població. 

Telèfon_DNI_ 


Vull rebre la burxa a casa 


□ 


Amic/amiga de 

LA BURXA 

3 eu ros/mes 


Col·laboració 
anual amb 

LA BURXA 


Aportacions 
voluntàries a 

LA BURXA 

□ 

(36 euros l’any) 


□ 

5 eu ros/mes 
(60 euros l’any) 


euros 
(escriure amb 
claretat) 


DOMICILIACIÓ BANCÀRIA 


Caixa/Banc 

Nom del titular 

CODI ENTITAT 

□ □□□ 

CODI SUCURSAL 

□ □□□ 

CODI SEGURETAT 

□ □ 

NÚM DE COMPTE 

□ 

□ 

□ 

□ 

□ 

□ 

□ 

□ 

□ 

□ 

Es prega que entregueu fins a nova ordre els rebuts que 
presentarà la burxa 

Data 

Signatura 

la Burxa 


la burxa és una revista editada per un equip de 
redacció que es troba cada dilluns al vespre al 
CSA Can Vies 
(c. Jocs Florals, 42) 

Periodicitat: mensual 

Telèfon de contacte: 93 422 16 13 
Adreça electrònica: laburxa@barrisants.org 
Plana web: www.barrisants.org/laburxa 

la burxa no es fa responsable dels articles d’opinió. 


Aquesta publicació té una llicència 
CREATIVE COMMONS RECONEIXEMENT- 
NO COMERCIAL. 

Sou lliures de copiar, distribuir i comunicar públicament l’obra amb les 
condicions següents: 

- Reconeixement. Heu de reconèixer el crèdit de l’obra de la manera 
especificada per l’autor o llicenciador. 

- No comercial. No podeu utilitzar aquesta obra per a finalitats 
comercials. 



Per veure una còpia d’aquesta llicència visiteu 
http://creativecommons.Org/licenses/by-nc/2.5/es/legalcode.ca 
o envieu una carta postal a Creative Commons, 559 Nathan Abbot Way, 
Standford, Califòrnia 94305, USA. 


En aquesta Burxa hi han col·laborat: 

Gemma Parera Àlvarez, Pau Canela, Soto, Bernat 
Costa, Jordina i Laia Sànchez Amat, Carme Roselló, 
Ester Rams, Anna Farré, Helena Olcina i Amigo, 
Yolanda, Irene Jaume, Marc, Miquel Darnés, Agus 
Giralt, Marta Devesa, Albert Garcia, Àlex C., Jordi 
Esteban, David Vàzquez,Casal Independentista de 
Sants, Comissió de Veïns de la Bordeta, Assemblea 
de Can Vies, Cooperativa Germinal, Lancelot, Ivan 
Miró, Guillem Sànchez i Barrull, Natàlia Ramos, Aida 
Sànchez, Nicola i Roser Benavent. 


PILAR MORENO GARCÍA: 

«Ara mateix no 
posaria el meu 
pare o la meva 
mare en una 
residència privada» 


És fisioterapeuta i presidenta 
del Comitè d'Empresa, per 
UGT, d'Euroresidencia Sanitas 
Les Corts. Des del 7 d'abril el 
sector de la dependència, 
que inclou residències, cen¬ 
tres de dia i serveis d'ajut 
domiciliari i teleassistència, 
està en vaga indefinida, per 
reclamar un conveni català 
que doni uns sous més dignes 
i unes condicions laborals 
més favorables. 

Jordina Sànchez Amat 

Sants 

Quina és la gènesi del conflicte? 

Es va convocar la vaga perquè a la 
primera Mesa Tècnica que hi va haver 
les patronals ens oferien vuit euros 
més per sobre de la taula salarial del 
conveni estatal, que marca 860 euros 
bruts per un auxiliar a jornada com¬ 
pleta. A la següent reunió només es va 
doblar aquest increment. El 2 d’abril la 
patronal va decidir trencar les negocia¬ 
cions a causa de la proposta de vaga 
indefinida que començaria el 7 d’abril. 

Demanem que el personal no 
qualificat cobri 1.000 euros bruts. Des 
que el 1996 va començar la regularitza¬ 
ció del sector i es va fer el vigent con¬ 
veni estatal, s’han modificat algunes 
coses, però segueix sent un sector mot 
precari. A més, el conveni no s’ha 
negociat mai a Catalunya, i aquí no hi 
ha les mateixes condicions que a la 
resta de l’Estat. 


Quins altres aspectes del conveni 
cal canviar, a part dels salaris? 

Hi ha molts punt precaris dins del con¬ 
veni; un és el de les convocatòries in¬ 
ternes. Es diu explícitament que quan 
hi ha una vacant es cobrirà mitjançant 
convocatòria interna, però que, quan 
la direcció consideri els llocs de treball 
de la seva confiança, no n’hi haurà. El 
resultat és que sempre es tria a dit. 

Estem treballant molt en l’organit¬ 
zació direcció-treballador. Hi ha abu¬ 
sos. Jo no els he rebut en pròpia pell, 
m’han respectat com a tècnica, però 
he vist practicar, per exemple, un «ara 
et dono vacances, i el dia abans te les 
trec perquè no tinc gent» o «ara falta 
una companya vostra, si us plau, entre 
totes...». «Entre totes» significa quatre 
iaios més per aixecar, quan ja en por¬ 
ten 10. Les auxiliars tenen una posició 
molt difícil, amb molta sobrecàrrega 
de treball, no se les està valorant. 

«Les residències 
s’estan quedant 
buides, fins ara 
no havia vist 
aquesta manca 
de personal» 

I si agafes la baixa, compte. Tot i 
que les persones que treballen en 
aquest sector, que estan aixecant pe¬ 
sos, tenen patologies diverses, si s’aga¬ 
fen la baixa «és que s’està colum- 
piant». No és que aquesta persona 
s’hagi fet mal perquè l’empresa no es¬ 



Pillar Moreno García fa força anys que treballa en el sector de la dependència i és testimoni dels abusos laborals que s’hi cometen. JORDINA 


tà suplint les vacances i les baixes de 
les seves companyes. 

La gent està cremada, i marxa... Un 
fisioterapeuta aquí, per conveni, està 
cobrant 1.079 euros. Te’n vas a hospi¬ 
tals o a un sociosanitari, amb conveni 
XHUP (Xarxa d’Hospitals d’Utilització 
Pública), i en són 1.800, fent la matei¬ 
xa feina o més. Som sanitaris, però les 
residències estan englobades al sector 
serveis, no a sanitat. Així ho va estipu¬ 
lar el Govern. 

UGT es nega a un augment de les 
subvencions al sector privat. 

Les empreses privades estan rebent 
unes subvencions, aquest any del 
6,2%, de les quals els treballadors no 
estan veient res. És més, als iaios els 
apugen un 8% el cost de la plaça, i tu 
no en veus res, ni en el sou ni en el 
material de la residència. 

En aquest context, s’entén que hi 
hagi tanta manca de personal. 

És brutal. La major part del personal 
són o dones o personal immigrant, mà 
d’obra barata. De fet, algunes subven¬ 
cions es destinen a portar gent de fora i 
contractar-la. Ells s’ho prenen com que 
és una empresa, a la cerca del màxim 
benefici amb mínima despesa. Però es¬ 
tem treballant amb persones, es merei¬ 
xen una qualitat, no una quantitat. 

I el fet és que les residències s’es¬ 
tan quedant buides. Jo no l’havia vis- 


«Les auxiliars 
pateixen molta 
sobrecàrrega, 
no se les està 
valorant» 

ta abans, aquesta manca de personal. 
L’any que ve sortiran moltes places en 
el sector, i no es cobriran. 

Hem estat fent entrevistes i la gent 
ens respon que per aquest sou se’n 
van a remenar caixes a una fruiteria, 
que almenys si cauen no passa res, pe¬ 
rò amb un iaio sí que passa, hi ha de¬ 
mandes, hi ha negligències. 

I pel que a tu et fa sentir... 

I el xantatge emocional, és clar. El 
principal tema és el xantatge emocio¬ 
nal que hi ha, amb i sense vaga. Els ser¬ 
veis mínims estipulats per la Conselle¬ 
ria són els d’un festiu, en què no s’afai¬ 
ta, no es dutxa... i això s’està fent. És 
una vaga molt entre cometes perquè 
no oblidem que són persones, i les es¬ 
tem tractant com a tals. S’està demos¬ 
trant que estem en serveis mínims tot 
l’any. I com saben que nosaltres mai 
direm que no, se n’aprofiten. El pro¬ 
blema serà quan comencem a dir que 
no. No crec que triguem gaire. 


L’l de maig vau fer una vaga que 
vau titllar d’«a la japonesa». 

De fet, ha estat així durant tota la va¬ 
ga... Amb la quantitat de pacients que 
ha d’atendre cada auxiliar, tenen uns 
quatre minuts per fer una higiene, que 
significa, per exemple, rentar el iaio 
sencer, vestir-lo, afeitar-lo, rentar-li la 
cara, canviar-li el llit i tornar-lo a posar 
al llit. Per fer una dutxa calen uns 6-7 
minuts reals. O sigui, no tenen 15 mi¬ 
nuts com diuen les estadístiques, per¬ 
què hi ha un volum de pacients supe¬ 
rior al que aquestes diuen. 

El que es va fer va ser les higienes 
com cal, amb 15 minuts; es deixaven 
coses per fer a l’altre torn, i aquest a 
l’altre torn, i és clar, això comporta 
queixes dels familiars, que en aquest 
context ja convenen. Necessitem més 
que mai el suport dels familiars. 

Com han respost els familiars? 

Els familiars estan tan cremats com 
nosaltres, i ens han donat molt suport. 
Sincerament, ara mateix no posaria el 
meu pare o la meva mare en una resi¬ 
dència privada -i ho tinc molt clar-, 
mentre que abans jo deia «com no po¬ 
sarem el pare en una residència, si 
tindrà més comoditats». I no, no és 
veritat. No tenen l’atenció necessària. 
Perquè no volen que es contracti més 
gent. 


Vinyeta 

Agenda 


[DIVENDRES 13 I 27 | 20.00] | [15 DE JUNY - 31 DE JULIOL] 


[DIJOUS 5 DE JUNY I 19.00] 


ASSEMBLEA INFORMATIVA: 
L’EQUIPAMENT SANITARI AL 
BARRI 

[SALA SANT MEDIR] 


CINE F0RUM 

La batalla de Argel i El violin. 

[ESPAI OBERT] 


[DIMECRES 4,11,18125 | 19.30] 


[DISSABTE 7 DE JUNY | 19.00] 


FESTA ALTERNATIVA ALS BOUS 
DE BORRIOL (FAB) 

Xerrada i passi de vídeo. 

[CAN VIES] 


1 



INTERCANVI DE CONEIXEMENTS I 
MASSATGES 

[ESPAI OBERT] 


[DILLUNS 23 DE JUNY | 21.30] 


REVETLLA DE SANT JOAN 

Sopar, diables i música. 

[PLAÇA D’OSCA] 


UNIVERSITAT LLIURE D’ESTIU 

[DFERENTS ESPAIS DE BARCELONA] 


[DIMECRES 25 DE JUNY | 20.00] 


XERRADA: ELS ÚLTIMS CASOS 
DE REPRESSIÓ ALS PPCC 



CASAL POPULAR DE LES CORTS] 


[DIVENDRES 6 127 | 21.00] 


FARANDULAA SANTS 

El Sobririo del Diablo Band. 
Jazztà. 

[CENTRE CÍVIC CASINET D’HOSTAFRANCS] 


CAN VIES Jocs Florals, 42 ] [ CENTRE SOCIAL DE SANTS Olzinelles, 30 ] [ CASAL INDEPENDENTISTA Premià, 31 ] [ ESPAI OBERT Violant d’Hongria, 71 ] [ LA CIUTAT INVISIBLE Riego, 35 ] [ TERRA D’ESCUDELLA Premià, 20 ] 
[ TETERIA MALEA Riego, 16 ] [ PIM PAM FILMS Valladolid, 25 ] [ CASTELLERS DE SANTS Vallespir, 28 www.borinots.cat ] [ DIABLES DE SANTS www.diablesdesants. org ] [ ATENEU LLIBERTARI Maria Victòria, 10 ] 














































